ΓΡΑΠΤΗ ΕΡΩΤΗΣΗ E-0410/99

υποβολή: Honório Novo (GUE/NGL) προς την Επιτροπή

(1 Μαρτίου 1999)

Θέμα: Αντισταθμίσεις που χορηγούνται στα πλαίσια της μελλοντικής εμπορικής συμφωνίας

Πληροφορίες από διάφορες πηγές, περιλαμβανομένης και της Εμπορικής Ένωσης Παραγωγών Οίνου Porto, αναφέρουν ότι συνετάγη ένα σχέδιο συμφωνίας μεταξύ του Υπουργού Εμπορίου της Νοτίου Αφρικής και του Επίτροπου κ. Deus Pinheir σχετικά με τη ρύθμιση των εμπορικών σχέσεων μεταξύ ΕΕ και Νοτίου Αφρικής.

Στα πλαίσια του εν λόγω σχεδίου συμφωνίας προκύπτει ότι ορισμένες αφρικανικές χώρες θα μπορούν να συνεχίσουν να παράγουν οίνο με την επωνυμία "PORT" και/ή "PORTO" και/ή "PORTWINE" για την εσωτερική αγορά για μία περίοδο 12 ετών, μετά το πέρας της οποίας το ζήτημα θα επανεξεταστεί, δηλαδή χωρίς να υφίστανται δεσμευτικές διατάξεις όσον αφορά την απαγόρευση της παραγωγής οίνου με τις ως άνω ονομασίες προέλευσης μετά την πάροδο 12 ετών.

Στα πλαίσια του εν λόγω σχεδίου συμφωνίας, προκύπτει ότι απαγορεύεται στη Νότιο Αφρική η χρησιμοποίηση των ονομασιών "PORT" και/ή "PORTO" και/ή "PORTWINE" για οίνους που εξάγονται σε τρίτες χώρες, μετά το πέρας μιας πενταετούς μεταβατικής περιόδου.

Επιπλέον, η "Agence Europe" ανέφερε στις 4 Φεβρουαρίου ότι, ως αντιστάθμιση, η Νότιος Αφρική θα μπορεί να επωφεληθεί άλλων δασμολογικών διευκολύνσεων για άλλα είδη οίνου τα οποία εξάγει στην ευρωπαϊκή αγορά, περιλαμβανομένων και μηδενικών δασμών για ορισμένα είδη οίνου. Έχοντας υπόψη τα προαναφερθέντα.

1. Προτίθεται άραγε η Επιτροπή να επιβεβαιώσει κατά πόσον οι όροι του σχεδίου συμφωνίας προβλέπουν τέτοιου είδους αντισταθμίσεις υπέρ της Νοτίου Αφρική; Εάν ναι, δεν φρονεί άραγε η Επιτροπή ότι χορηγούνται υπερβολικές αντισταθμίσεις με αντάλλαγμα το σεβασμό προϊόντων με ευρωπαϊκή ονομασία προέλευσης, που θα έπρεπε να διασφαλίζονται αυτομάτως;

2. Θα μπορούσε μήπως η Επιτροπή να κοινοποιήσει τον κατάλογο των οίνων της Νοτίου Αφρικής για τους οποίους ήδη εφαρμόζονται μηδενικοί τελωνειακοί δασμοί για την πρόσβασή τους στην αγορά της Κοινότητας;

Κοινή απάντηση

του κ. Pinheiro εξ ονόματος της Επιτροπής

στις γραπτές ερωτήσεις E-0408/99, E-0409/99 και E-0410/99

(30 Απριλίου 1999)

Στις 24 Μαρτίου 1999, το Ευρωπαϊκό Συμβούλιο ενέκρινε στο Βερολίνο τη συμφωνία για το εμπόριο, την ανάπτυξη και τη συνεργασία μεταξύ της Ευρωπαϊκής Κοινότητας και της Δημοκρατίας της Νότιας Αφρικής.

Όσον αφορά το θέμα του "port" και του "sherry", η τελικώς εγκριθείσα συμβιβαστική λύση έχει ως εξής:

1. Η Νότια Αφρική επαναβεβαιώνει ότι οι ονομασίες "port" και "sherry" δεν χρησιμοποιούνται και δεν πρόκειται να χρησιμοποιηθούν στις εξαγωγές της προς την ΕΕ.

2. Η Νότια Αφρική θα καταργήσει σταδιακά τις ονομασίες "port" και "sherry" σε όλες τις εξαγωγικές αγορές εντός πέντε ετών, με εξαίρεση τις χώρες που δεν ανήκουν στις χώρες SACU (Τελωνειακή Ένωση της Μεσημβρινής Αφρικής) SADC (Κοινότητα για την Ανάπτυξη της Μεσημβρινής Αφρικής), όσον αφορά τις οποίες θα ισχύσει οκταετής περίοδος για τη σταδιακή κατάργηση.

3. Για τους σκοπούς της συμφωνίας σχετικά με τους οίνους και τα οινοπνευματώδη ποτά, θεωρείται ότι η εγχώρια αγορά της Νότιας Αφρικής καλύπτει τις χώρες της SACU (Νότια Αφρική, Μποτσουάνα, Λεσότο, Ναμίμπια και Σουαζιλάνδη).

4. Τα προϊόντα της Νότιας Αφρικής είναι δυνατόν να διατίθενται στην αγορά της Νότιας Αφρικής ως "port" και "sherry" κατά τη διάρκεια δωδεκαετούς μεταβατικής περιόδου. Πέραν αυτής της περιόδου, οι νέες ονομασίες των προϊόντων αυτών που θα χρησιμοποιούνται στην εγχώρια αγορά της Νότιας Αφρικής θα συμφωνηθούν από κοινού μεταξύ της Νότιας Αφρικής και της ΕΕ.

5. Από τη θέση σε ισχύ της παρούσας συμφωνίας, η ΕΕ θα παραχωρήσει ποσόστωση απαλλαγμένη από δασμούς για οίνους που καλύπτουν το τρέχον επίπεδο συναλλαγών, ύψους 32 εκατ. λίτρων εξαγωγών της Νότιας Αφρικής προς την ΕΕ.

6. Ως πρόσθετη προσπάθεια για την επίτευξη των κύριων στόχων που συμφωνήθηκαν στο πλαίσιο του αναπτυξιακού προγράμματος για τη Νότια Αφρική που πρόκειται να χρηματοδοτηθεί από την ΕΕ, η ΕΕ θα προσφέρει ενισχύσεις ύψους 15 εκατ. ευρώ για την ανασυγκρότηση του τομέα των οίνων και οινοπνευματωδών ποτών της Νότιας Αφρικής και για την προώθηση και διανομή των οίνων και οινοπνευματωδών ποτών της Νότιας Αφρικής. Η παροχή αυτή της ενίσχυσης θα αρχίσει μόλις τεθεί σε ισχύ η συμφωνία για τους οίνους και τα οινοπνευματώδη ποτά.

7. Η Νότια Αφρική και η ΕΕ πρόκειται να συνάψουν συμφωνία για τους οίνους και τα οινοπνευματώδη ποτά,το ταχύτερο δυνατό,και όχι αργότερα από τον Σεπτέμβριο του 1999, ώστε να διασφαλιστεί η θέση σε ισχύ της εν λόγω συμφωνίας μέχρι τον Ιανουάριο του 2000.

Οσον αφορά το συγκεκριμένο ερώτημα:< IGNORE >

Στην παράγραφο 4 του κειμένου γίνεται αναφορά σε μια μεταβατική περίοδο καθώς και στην ανάγκη από κοινού συμφωνίας των νέων ονομασιών των σχετικών προϊόντων. Από τη διατύπωση αυτή, καθίσταται σαφές ότι δεν πρόκειται να συνεχιστεί η χρήση των προαναφερόμενων ονομασιών στην εγχώρια αγορά της Νότιας Αφρικής.

Η Νότια Αφρική δεν προωθεί και δεν προτίθεται να προωθήσει στην κοινοτική αγορά προϊόντα με την ονομασία "port" και "sherry"(βλέπε παράγραφο 1). Οσον αφορά τις αγορές τρίτων χωρών, η διατύπωση της παραγράφου 2 είναι σαφής.

Η Κοινότητα δεν προτίθεται να εγκρίνει τη συνέχιση της χρήσης των ονομασιών "port" και "sherry" από τους παραγωγούς της Νότιας Αφρικής στην εγχώρια αγορά της Νότιας Αφρικής πέραν των συμφωνηθεισών μεταβατικών περιόδων.

Η ποσόστωση που αναφέρεται στην παράγραφο 5 αναφέρεται στους κωδικούς προϊόντων 22042179 / 80 / 83 / 84 και 94. Η χορηγηθείσα ποσόστωση είναι εμφανώς κατώτερη των τρεχουσών εξαγωγών της Νότιας Αφρικής προς την Κοινότητα και καλύπτει μόνο τον εμφιαλωμένο οίνο.